છેલ્લાં થોડા વર્ષોથી લેહ-લડાખમાં પ્રવાસન વધ્યું છે અને ભારતીયો ઉપરાંત વિદેશીઓ પણ મેથી ઓક્ટોબર દરમિયાન અહીંનું અનોખું સૌંદર્ય માણવા આવે છે. પરંતુ લેહની ઉત્તર-પૂર્વમાં શ્યોક અને નુબ્રા નદીના સંગમ પર આવેલ નુબ્રા વેલીમાં હજુ પણ પર્યટકોની ઝાઝી ભીડ નથી હોતી કારણ કે અહીં પહોંચવું થોડું દુર્ગમ છે. પરંતુ એક વાર અહીં આવ્યા પછી તેની ખૂબસૂરતી તમને અહીં જ બાંધી રાખશે. દિસકિત એ નુબ્રા ડિસ્ટ્રીકનું કેપિટલ છે, જ્યાં ભગવાન બુદ્ધ (મૈત્રેય)ની 33 મીટર ઉંચી પ્રતિમા છે. દિસકિત અને હુન્ડર ગામની વચ્ચે લાંબું માઉન્ટ ડેઝર્ટ છે, જ્યાં રેતીના મોટા ઢૂવાઓ પર ડબલ હમ્પવાળા ઊંટ પર બેસીને સવારી કરવાનો રોમાંચ અનોખો છે. નુબ્રાનું સૌંદર્ય પૂરેપૂરું માણવું હોય તો અહીં પાંચથી છ દિવસ વિતાવવા જરૂરી છે. અહીં રહેવા માટે સુંદર રિસોર્ટ અને હોટલ્સ મળી રહે છે.